‘ออยล์ฟิวเจอร์ส’ฮิต
ยอดลงทุนเพิ่มขึ้นสู้น้ำมันแพง จีนทุบทองคำดิ่งสกิดอย่ารีบซื้อ
15 มี.ค. 2555

ยอดลงทุนเพิ่มขึ้นสู้น้ำมันแพง จีนทุบทองคำดิ่งสกิดอย่ารีบซื้อ
สหรัฐยิ้มเศรษฐกิจดีหนุนหุ้นโลก เว้นจีน-ทองคำดิ่งกว่า2% หลังลั่นไม่ผ่อนคลายนโยบายการเงิน น้ำมันขึ้นหนุนออยล์ฟิวเจอร์สคึก
จีนส่งสัญญาณไม่ผ่อนคลายนโยบายการเงิน ทำให้ตลาดผิดหวังอย่างรุนแรง ทุบราคาทองคำและตลาดหุ้นจีนดิ่งลงแรงกว่า 2% ส่วนหุ้นทั่วโลกส่วนใหญ่ปรับตัวขึ้นถ้วนหน้า หลังจากธนาคารกลางสหรัฐอเมริกา (เฟด) ยืนยันใช้นโยบายดอกเบี้ยต่ำยาวไปถึงปี 2557 หลังเศรษฐกิจฟื้นตัวดีต่อเนื่อง ทำให้เงินดอลลาร์สหรัฐแข็งขึ้น ค่าเงินเอเชียอ่อนลง
ตลาดหุ้นไทยรับอานิสงส์หุ้นโลก ดัชนีทะยานขึ้นปิดที่ 1,164.36 จุด บวก 10.80 จุด หรือ 0.94% มูลค่าการซื้อขายกว่า 34,238.33 ล้านบาท หลังนักลงทุนต่างชาติกลับมาซื้อหนักมืออีกครั้งกว่า 2,067 ล้านบาท ส่วนสถาบันในประเทศหยุดขายและช้อนคืน 689 ล้านบาท
ทั้งนี้ ราคาทองคำในประเทศมีการเปลี่ยนแปลงถึง 8 ครั้งภายในวันที่ 14 มี.ค. กดราคาทองคำแท่งทรุดลงไป 400 บาท ปิดที่ราคาเสนอซื้อที่ 24,200 บาท และขายออก 24,300 บาท ซึ่งกูรูในวงการค้าทอง แนะนำให้รอช้อนซื้อในราคาต่ำกว่า 24,000 บาท 
ขณะที่ราคาน้ำมันในตลาดโลกยังคงทรงตัวอยู่ในระดับสูง เพราะตลาดยังคงกังวลปัญหาในอิหร่าน ส่งผลให้หุ้นพลังงานปรับตัวขึ้น โดยเฉพาะบริษัท ปตท. (PTT) พุ่งแรง 6 บาท หรือ 1.75% ปิดที่ 348 บาท 
บริษัทหลักทรัพย์ธนชาต แนะ “ซื้อ” หุ้น PTT โดยระบุว่าทีมผู้บริหาร PTT ได้เข้าร่วมโรดโชว์กับ สโกเทีย แคปิตอล และบล.ธนชาต ที่ประเทศสหรัฐ และแคนาดา เพื่อนำเสนอข้อมูลให้แก่นักลงทุนสถาบันรายใหญ่ โดยรู้สึกได้ว่านักลงทุนมีมุมมองเชิงบวกต่อกลุ่ม PTT ถึงแม้อาจมีความกังวลในบางประการที่เกี่ยวข้องกับกลยุทธ์ในการเข้าซื้อกิจการของบริษัท ปตท.สำรวจและผลิตปิโตรเลียม หรือ PTTEP ก็ตาม 
นายวิรไท สันติประภพ รองผู้จัดการสายงานพัฒนาและวางแผนกลยุทธ์องค์กร ตลาดหลักทรัพย์แห่งประเทศไทย (ตลท.) เปิดเผยว่า ราคาน้ำมันที่ปรับตัวขึ้น เป็นเรื่องดีที่จะทำให้การซื้อขายสัญญาล่วงหน้าที่อ้างอิงราคาน้ำมัน (ออยล์ ฟิวเจอร์ส) มีการเคลื่อนไหวมากขึ้นอย่างชัดเจน หลังเพิ่งเปิดให้ซื้อขายเมื่อปลายปีก่อน โดยไตรมาส 4 ปี 2554 มีการซื้อขายทั้งหมด 64 สัญญา เดือน ม.ค. 2555 เพิ่มเป็น 383 สัญญา และเดือน ก.พ. มีทั้งหมด 595 สัญญา
“ออยล์ฟิวเจอร์สเป็นโอกาสดีที่ผู้ประกอบการและบริษัทจดทะเบียนควรเข้ามาลงทุนเพื่อปิดสถานะความเสี่ยงจากราคาน้ำมัน ซึ่ง ตลท.อยู่ระหว่างปรึกษากับบริษัทหลักทรัพย์และสมาคมบริษัทจดทะเบียนเพื่อผลักดันให้ผู้บริหารเห็นความสำคัญเรื่องนี้”
นอกจากนี้ ราคาน้ำมันที่ปรับตัวขึ้นยังเป็นบวกต่อตลาดหุ้นไทย เนื่องจากมูลค่าหลักทรัพย์ตามราคาตลาดรวม (มาร์เก็ตแคป) เป็นหุ้นกลุ่มพลังงานเป็นส่วนใหญ่ แต่ไม่ดีต่อธุรกิจขนส่งที่มีต้นทุนเพิ่มขึ้นมากกว่า ภาระภาษีนิติบุคคลที่ลดลงเหลือ 23% ของนโยบายรัฐบาล
อย่างไรก็ตาม ราคาน้ำมันที่เพิ่มขึ้นเป็นปัจจัยเสี่ยงต่อตลาดหุ้นทั่วโลกมากกว่ากรณีวิกฤตการเงินในยุโรป เนื่องจากราคาน้ำมันกระโดดแรงและส่งผลกระทบต่อเนื่อง ตั้งแต่ความต้องการใช้น้ำมัน อัตราเงินเฟ้อที่เพิ่มขึ้น ต้นทุนของ บจ.สูงขึ้น และอาจส่งผลให้ธนาคารกลางในหลายประเทศต้องปรับเปลี่ยนนโยบายดอกเบี้ย ซึ่งจะกระทบต่อสินทรัพย์เสี่ยงทั่วโลก นักลงทุนจะชะลอการลงทุนและดึงสภาพคล่องออกจากตลาดหุ้น
สำหรับต่างชาติที่เข้ามาลงทุนในตลาดหุ้นไทยน่าจะเป็นนักลงทุนระยะยาว สังเกตจากที่ผ่านมาหลายครั้งที่ประเทศไทยมีปัจจัยเสี่ยงแต่จะกระทบต่อตลาดในระยะสั้นเท่านั้นและช่วงนี้ขอพักฐาน ปัจจัยพื้นฐานของไทยยังจูงใจให้ลงทุนอยู่